Tre superligakampe blev det til i denne omgang for defensivspilleren Benjamin Lund. Han er nu udlejet fra Vendsyssel FF til naboerne i det nordjyske fra Thisted FC, der lige nu spiller i 1. division. - I fællesskab med Benjamin har vi fundet den løsning, vi mente, at der var den bedste for alle. Benjamin får nogle kampe i benene i foråret, hvor han kan udvikle sig, så han er klar til at tage kampen op til sommer, når han vender tilbage til Vendsyssel FF. Lige nu har spilletiden været knap for ham, så i godt samarbejde med Thisted FC, har vi fundet en løsning for alle parter, siger sportschef i Vendsyssel FF, Ole Nielsen. Den 21-årige venstreback er født i Rønde, men kom til Vendsyssel FF fra FC Nordsjælland i 2017. I alt er det blevet til 23 kampe for nordjyderne, men nu skal han i første omgang prøve at hjælpe Thisted FC med at redde livet i landets næstbedste række. - Jeg glæder mig til opholdet i Thisted, hvor jeg forhåbentlig kan bidrage til, at holdet får et godt forår samtidig med, at jeg fortsætter min egen udvikling, så jeg kan vende tilbage til Vendsyssel FF i en endnu bedre udgave.

Referat:
Ole Nielsen har sat sit første aftryk som sportschef i Vendsyssel FF.